钦定古今图书集成/明伦汇编/人事典/第104卷 > 《塞客吟》齐·高帝
## 钦定古今图书集成/明伦汇编/人事典/第104卷 > 《塞客吟》齐·高帝

《齐书》曰：“高帝在淮上，取苏侃为冠军录事参军。是时新失淮北，遣帝北戍。每岁秋冬间，边淮骚动，帝广遣侦候，安集荒馀，又营缮城府。帝在兵中久，见疑于时，乃作《塞客吟》以喻志。侃达此旨，更自劝励，委以府事，深见知待。” 此诗见《苏侃传》。或作侃诗，非也。

宝纬紊宗，神经越序，德晦河晋，力宣江楚。云雷兆壮，
天山繇武。直发指秦关，凝精越汉渚。秋风起，塞草衰，
雕鸿思，边马悲。平原千里顾，但见转蓬飞。星严海净，
月澈河明，清辉映幕，素液凝庭，金笳夜厉，羽轊晨征。
斡晴潭而怅泗，枻松洲而悼情。兰涵风而泻艳，菊笼
泉而散英。曲绕《首燕》之叹，吹轸绝越之声，欷园琴之
“孤弄，想庭藿之馀馨，青关望断，白日西斜，恬源靓雾，
垄首晖霞，戒旋鹢，跃还波，情绵绵而方远，思袅袅而
遂多，粤击秦中之筑，因为塞上之歌”，歌曰：“朝发兮江
泉，日夕兮陵山，惊飙兮瀄汨，淮流兮潺湲，胡埃兮云聚，楚斾兮星悬，愁墉兮思宇，恻怆兮何言，定寰中之
逸鉴，审雕陵之迷泉，悟樊笼之或累”，怅遐心以栖元。